和平甫舟中望九華山二首  其二
作者：王安石
朝代：宋

paragraphs: 誰謂九華遠，吾身未嘗詹。
唱篇每起予，予口安能箝。
憶在秋浦北，空江上新蟾。
光潔寫一鏡，迴環兩堤奩。
露坐引衣襋，風行欹帽檐。
維舟當此時，巨細得盡瞻。
試嘗論大略，次乃述微纖。
此山廣以深，包畜萬物兼。
噓雲吐霧雨，生育靡不漸。
巍然如九皇，德澤四海沾。
此山相後先，各出群峰尖。
毅然如九官，羅立在堂廉。
挺身百辟上，附麗無奸憸。
此山高且寒，五月不覺炎。
草樹萋已綠，冰霜尚涵淹。
頹然如九老，白髮連蒼髯。
此山當無雲，秀色鬰以添。
姹然如九女，靚飾出重簾。
珮環與巾裙，紺玉青紈縑。
遠之妍西施，近或醜無鹽。
變態不可窮，詩者徒呫呫。
我初勇一往，役世難安恬。
浪荒不走職，民瘼當誰砭。
乖離今數旬，夢想欲窺覘。
自期得所如，何啻釋囚鉗。
念昔太白巔，下視海日暹。
朅來天柱遊，屐齒尚苔黏。
猶之健飲食，屢饗亦云饜。
胡爲慕攀踏，已憊且不嫌。
豈其仁智心，山水固所潛。
男兒有所學，進退不在占。
功名苟不諧，廊廟等閭閻。
况乃掄椽杙，其誰辨楩柟。
歸歟巖崖居，料理带與籤。
得石坐兀兀，逢泉飲厭厭。
取舍斷在獨，豈必詢謀僉。
子語實慰我，寧殊邑中黔。
玉枝將在山，當倚以葭蒹。
詩力我已屈，鋒鋩子猶銛。
扶傷更一戰，語汝其無謙。